A BIZOTTSÁG 382/2008/EK RENDELETE
(2008. április 21.)
a marha- és borjúhúságazatbeli behozatali és kiviteli engedélyekre vonatkozó alkalmazási szabályokról
(átdolgozás)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a marha- és borjúhús piacának közös szervezéséről szóló, 1999. május 17-i 1254/1999/EK tanácsi rendeletre (1) és különösen annak 29. cikke (2) bekezdésére, 33. cikke (12) bekezdésére és 41. cikkére,
mivel:
(1)
A marha- és borjúhúságazatbeli behozatali és kiviteli engedélyekre vonatkozó alkalmazási szabályokról, valamint a 2377/80/EGK rendelet hatályon kívül helyezéséről szóló, 1995. június 26-i 1445/95/EK bizottsági rendeletet (2) több alkalommal jelentősen módosították (3). Mivel további módosításokra van szükség, a rendeletet az egyértelműség érdekében át kell dolgozni.
(2)
Az 1254/1999/EK rendelet az említett rendelet 1. cikke (1) bekezdésének a) pontjában felsorolt valamennyi terméknek a Közösségbe irányuló importját behozatali engedély bemutatásához köti. A tapasztalat mutatja, hogy szorosan figyelemmel kell kísérni a marha- és borjúhúságazat valamennyi olyan terméke kereskedelmében mutatkozó alakulást, amely különösen jelentős hatással van ennek a különösen érzékeny piacnak az egyensúlyára. Ennek megfelelően a piacirányítás fejlesztése érdekében a 1602 50 31-1602 50 80 és 1602 90 69 KN-kód alá tartozó termékekre is meg kell követelni a behozatali engedélyeket.
(3)
Figyelemmel kell kísérni a fiatal hímivarú állatoknak, különösen a borjaknak a Közösségbe irányuló importját. Ezekre az állatokra a behozatali engedély kiadását a származási hely szerinti országnak a feltüntetésétől kell függővé tenni.
(4)
Az egyes élő állatoknak és azok friss húsának a Közösségbe történő behozatalára feljogosított harmadik országok vagy harmadik országok részei jegyzékének megállapításáról, valamint az állat- és közegészségügyi feltételek és a szükséges állatorvosi bizonyítványok meghatározásáról szóló, 1976. december 21-i 79/542/EGK tanácsi határozat (4) 6. cikkének (4) bekezdése alapján az állatorvosi bizonyítvány eredeti példányának a határellenőrzési állomásig kísérnie kell a szarvasmarhát.
(5)
Az Európai Közösségek Integrált Vámtarifájában (TARIC) olyan tételszámok találhatók, amelyek lehetővé teszik a behozatali vámkontingenseknek, a kapcsolódó termékeknek és egyes esetekben ezek származásának az azonosítását. A tagállamoknak elő kell írni, hogy ezeket a számokat bevezessék a behozatali engedélyekbe vagy ezekről készített kivonat(ok)ba, és hogy ezeket a Bizottsághoz intézett értesítéseikben használják.
(6)
A behozatali engedélyt kiadó illetékes nemzeti hatóság nem mindig ismeri a több ország számára megnyitott kontingensek alapján behozott mennyiségek vagy a KVT-vámok hatálya alá tartozó mennyiségek származási országát. A kontingensek vagy a nem kedvezményes behozatalok esetében a származási ország beazonosítását elsődleges követelménnyé kell tenni a mezőgazdasági termékeket érintő biztosítéki rendszer alkalmazására vonatkozó közös részletes szabályok megállapításáról szóló, 1985. július 22-i 2220/85/EGK bizottsági rendelet (5) értelmében, és ezért elő kell írni a származási ország feltüntetését a kérdéses kontingensekre és a nem kedvezményes behozatalra nézve a behozatali engedély 31. oszlopában vagy az arról készült kivonaton.
(7)
Az 1254/1999/EK rendelet olyan kiviteli engedély bemutatását írja elő, amelyen előzetesen rögzítik a visszatérítés mértékét valamennyi olyan export művelet esetében, amelyre export-visszatérítést igényelnek. E rendelkezés érdekében meg kell határozni az ilyen intézkedések iránti kérelem sajátos szabályait, különösen a kérelem benyújtásával, valamint a kérelemben és az engedélyben feltüntetendő információkkal kapcsolatban. A mezőgazdasági termékekre vonatkozó behozatali és kiviteli engedélyek, valamint előzetes rögzítési bizonyítványok rendszerének alkalmazására vonatkozó közös részletes szabályok megállapításáról szóló, 2000. június 9-i 1291/2000/EK bizottsági rendelet (6) rendelkezéseit ennek megfelelően ki kell egészíteni.
(8)
Az 1254/1999/EK rendelet 33. cikkének (11) bekezdése előírja, hogy a kiviteli engedélyek alapján tartsák tiszteletben a Szerződés 300. cikkével összhangban, az export mennyiségére vonatkozó kötelezettségeket. Ezért pontos szabályokat kell megállapítani a kérelmek benyújtására, az engedélyek kibocsátására illetve az ilyen engedélyek érvényességére.
(9)
Továbbá a kiviteli engedély iránti kérelmekről szóló döntésekről az értesítést csak egy mérlegelési időszak után kell elküldeni, amely időszak lehetővé teszi a Bizottság számára, hogy felmérje a kérelmezett mennyiségeket és a vonatkozó kiadásokat, és adott esetben külön lépéseket tegyen a szóban forgó kérelmekkel kapcsolatosan. A kérelmezők érdekében lehetővé kell tenni számukra a kérelmek visszavonását, ha ezekre vonatkozóan elfogadási százalékot esetlegesen rögzítettek.
(10)
A 25 tonnát meg nem haladó mennyiségekre vonatkozó kérelmek esetében - a piaci szereplő kérésére - engedélyezni kell az engedély azonnali kiadását. Az alapvető rendelkezések kijátszásának megakadályozása érdekében az ilyen engedélyek érvényességének időtartamát korlátozni kell.
(11)
Az exportált mennyiségek nagyon pontos kezelésének lehetővé tétele érdekében az 1291/2000/EK rendeletben rögzített tűréshatárra vonatkozó szabályok alkalmazásától el kell tekinteni.
(12)
E rendeletbe bele kell foglalni a harmadik országokban különleges behozatali bánásmódban részesíthető marha- és borjúhústermékek exporttámogatásának alkalmazására vonatkozó részletes szabályok megállapításáról szóló, 2006. november 7-i 1643/2006/EK bizottsági rendelet (7) és a Kanadában különleges behozatali bánásmódban részesíthető marha- és borjúhús exporttámogatásra vonatkozó egyes részletes szabályok megállapításáról, valamint az 1445/95/EK rendelet módosításáról szóló, 1996. október 25-i 2051/96/EK bizottsági rendelet (8) exportra vonatkozó különleges szabályait.
(13)
A kiviteli- és behozatali engedélyekre vonatkozó intézkedések megfelelő működtetése érdekében a Bizottságnak pontos információkra van szüksége a benyújtott engedélykérelmekről és a kiadott engedélyek felhasználásáról. Az ügyviteli hatékonyság érdekében a tagállamoknak a Bizottsághoz küldött értesítéseiket egységes előírt formában kell megtenniük.
(14)
Az e rendeletben előírt intézkedések összhangban vannak a Marha- és Borjúhúspiaci Irányítóbizottság véleményével,
ELFOGADTA EZT A RENDELETET:
I. FEJEZET
HATÁLY
1. cikk
E rendelet megállapítja a marha- és borjúhúságazatban a kiviteli és behozatali engedélyekre vonatkozó alkalmazási szabályokat.
II. FEJEZET
BEHOZATALI ENGEDÉLY
2. cikk
(1) Az 1254/1999/EK rendelet 1. cikke (1) bekezdésének a) pontjában felsorolt vagy a 1602 50 31-1602 50 80 és a 1602 90 69 KN-kód alá tartozó termékek valamennyi, a Közösségbe irányuló importja behozatali engedély bemutatásához kötött.
(2) A 0102 90 05-0102 90 49 KN-kódok alá tartozó termékek importja esetében, az élő szarvasmarhákra vonatkozó, alkalmazási szabályokat tartalmazó megfelelő rendeletek hatálya alá tartozó importkontingensek kivételével, a behozataliengedély-kérelemben és az engedélyben a következőket kell feltüntetni:
a)
a 7. rovatban a származási hely szerinti országot;
b)
a 8. rovatban a származási országot, amely megfelel az exportáló országnak a 79/542/EGK határozat I. mellékletének 2. része („Állatorvosi bizonyítványminták”) alapján. Az engedély az illető országból való import kötelezettségével jár;
c)
a 20. rovatban a következő bejegyzést: „A 8. rovatban megadott származási ország megfelel az állatorvosi bizonyítvány eredeti példányán vagy másolatán feltüntetett exportáló országnak.”
(3) A (2) bekezdésben említett állatoknak a szabad forgalomba bocsátása az állatorvosi bizonyítvány eredeti példányának vagy a közösségi határellenőrzési állomás által hitelesített másolatának bemutatásától függ, feltéve hogy a kibocsátó ország megegyezik a behozatali engedély 8. rovatában feltüntetettel.
3. cikk
Az engedély az 1291/2000/EK rendelet 23. cikke (1) bekezdésének megfelelően a kiadási időponttól számított 90 napig érvényes.
4. cikk
A behozatali engedély ellenében leteendő biztosíték:
a)
5 EUR élő állatonként;
b)
más termékek esetében 12 EUR a nettó tömeg 100 kilogrammjaként.
5. cikk
(1) A részletesebb rendelkezések sérelme nélkül, engedélykérelmet nyújtanak be egyetlen KN-kód alá tartozó vagy az I. melléklet ugyanazon francia bekezdésében felsorolt KN-kódok egyik csoportja alá tartozó termékekre.
(2) A kérelmen feltüntetett információt átvezetik az engedélyre.
(3) A behozatali kontingens keretében megvalósuló behozatal esetében a behozatali engedélyt kiadó szerv az engedély 20. rovatában vagy az azokról készített kivonatokon jelzi a kontingensnek az Európai Közösségek Integrált Vámtarifájában (TARIC) szereplő tételszámát.
6. cikk
(1) A tagállamok legkésőbb minden hónap 10. napja előtt értesítik a Bizottságot azokról a terméktömeg kilogrammban vagy élőállat-számban kifejezett termékmennyiségekről, amelyekre a megelőző hónapban kvótán kívüli behozatalként engedélyt adtak ki.
(2) A tagállamok minden évben legkésőbb október 31. előtt értesítik a Bizottságot azokról a terméktömeg kilogrammban vagy élőállat-számban kifejezett termékmennyiségekről, amelyekre a megelőző év július 1. és a szóban forgó év június 30. közötti időszakban kiadott behozatali engedélyeket nem használták fel kvótán kívüli behozatalra.
(3) A tagállamok minden évben legkésőbb október 31. előtt értesítik a Bizottságot azokról a terméktömeg kilogrammban vagy élőállat-számban kifejezett termékmennyiségekről a behozatal hónapja és a származási ország szerinti bontásban, amelyeket a megelőző év július 1. és a szóban forgó év június 30. közötti időszakban ténylegesen szabad forgalomba bocsátottak a kvótán kívüli behozatalból.
A 2009. július 1-jével kezdődő időszaktól kezdődően azonban a tagállamok az Bizottság 1301/2006/EK rendelet (9) 4. cikkével összhangban továbbítják a Bizottság számára a 2009. július 1-jétől kezdődően a kvótán kívüli behozatalból szabad forgalomba bocsátott termékmennyiségekkel kapcsolatos részleteket.
7. cikk
A 6. cikk (1) bekezdésében, a 6. cikk (2) bekezdésében és a 6. cikk (3) bekezdésének első albekezdésében említett értesítéseket a II., a III. és a IV. mellékletben megjelöltek szerint kell elkészíteni, az V. mellékletben említett termékkategóriák használatával.
8. cikk
(1) Ha a ténylegesen importált mennyiség az engedélynek vagy a kivonatnak tulajdonítható, fel kell tüntetni a származási országot a behozatali engedély 31. oszlopában vagy az arról készített kivonaton az 1291/2000/EK rendelet által már meghatározott információk mellett.
(2) Az e cikk (1) bekezdésében megállapított követelmény a 2220/85/EGK rendelet 20. cikke értelmében elsődleges követelménynek minősül.
III. FEJEZET
KIVITELI ENGEDÉLY
9. cikk
Az 1291/2000/EK rendelet 5. cikke (1) bekezdésének sérelme nélkül a marha- és borjúhúságazat termékeinek valamennyi olyan exportjához, amelyre vonatkozóan export-visszatérítést igényelnek, e rendelet 10-16. cikke szerinti, előzetesen rögzített mértékű visszatérítésre kiállított kiviteli engedélyt kell bemutatni.
10. cikk
(1) Az engedély érvényességének időtartama, az 1291/2000/EK rendelet 23. cikke (2) bekezdésének értelmében vett kiállítás időpontjától számítva, olyan termékek exportjára, amelyekre visszatérítést igényeltek, és amelyek előzetesen rögzített mértékű export-visszatérítésre kiállított engedély kiadásához kötöttek:
a)
öt hónap és a folyó hónap a 0102 10 KN-kód alá tartozó termékek esetében, és 75 nap a 0102 90 és a korábbi 1602 KN-kódok alá tartozó termékek esetében;
b)
60 nap más termékek esetében.
(2) Az 1291/2000/EK rendelet 49. cikkében megállapított eljárás alapján a marha- és borjúhúsra kiadott kiviteli engedélyek érvényessége a következő időpontokban lejár:
a)
az említett rendelet 23. cikkének (2) bekezdése értelmében vett kibocsátás hónapjától számított ötödik hónap végén a 0102 10 KN-kód alá tartozó termékek esetében;
b)
az említett rendelet 23. cikkének (2) bekezdése értelmében vett kibocsátás hónapjától számított negyedik hónap végén más termékek esetében.
(3) Az 1291/2000/EK rendelet 49. cikkének (5) bekezdésétől eltérően a 0102 10 KN-kód alá tartozó termékek esetében a 21 napos határidő helyébe 90 nap lép.
(4) Az engedélykérelem és az engedély 15. rovatának tartalmaznia kell a termék megnevezését, 16. rovatának a mezőgazdasági termék export-visszatérítési nómenklatúra 12 számjegyű kódját és 7. rovatának a rendeltetési országot.
(5) Az 1291/2000/EK rendelet 14. cikkének második bekezdésében jelzett termékkategóriákat e rendelet VI. melléklete tartalmazza.
11. cikk
Az előzetesen rögzített mértékű export-visszatérítésre kiállított engedélyekre vonatkozó biztosíték összege:
a)
26 EUR élő állatonként;
b)
15 EUR a nettó tömeg 100 kilogrammjaként a mezőgazdasági termék export-visszatérítési nómenklatúra 0201 30 00 9100 kódja alá tartozó termékek esetében;
c)
9 EUR a nettó tömeg 100 kilogrammjaként más termékek esetében.
12. cikk
(1) A 10. cikk (1), (2) és (3) bekezdésében említett, a visszatérítés előzetes rögzítését tartalmazó kiviteli engedélyek iránti kérelmeket minden héten hétfőtől péntekig lehet benyújtani az illetékes hatóságokhoz.
A kiviteli engedélyeket a kérelem benyújtásának hetét követő szerdán bocsátják ki, feltéve hogy a Bizottság időközben nem hozott egyetlen olyan különleges intézkedést sem, amelyet e cikk (2) vagy (3) bekezdése említ.
Az 1291/2000/EK rendelet 16. cikke alapján kérelmezett engedélyeket azonban haladéktalanul ki kell bocsátani.
E bekezdés második albekezdésétől eltérve a Bizottság az 1254/1999/EK rendelet 43. cikkének (2) bekezdésében említett eljárás szerint szerda helyett más napot is kijelölhet a kiviteli engedélyek kibocsátására, amennyiben a szerdai nap nem tartható.
(2) Amennyiben a kiviteli engedélyek kibocsátása a rendelkezésre álló költségvetési összegek túllépését vagy az 1254/1999/EK rendelet 33. cikkének (11) bekezdésében említett mennyiségi határértékeket tekintetbe véve a visszatérítés mellett exportálható maximális mennyiségek érintett időszak folyamán történő kimerítését eredményezi, illetve eredményezheti, vagy nem teszi lehetővé a kivitel folytatását az időszak fennmaradó részében, a Bizottság:
a)
elfogadási százalékot állapíthat meg a kérelmezett mennyiségekre;
b)
elutasíthatja azokat a kérelmeket, amelyekre még nem adtak engedélyt;
c)
az engedélykérelem benyújtását legfeljebb öt munkanapos időtartamra felfüggesztheti, amely időszak az 1254/1999/EK rendelet 43. cikke (2) bekezdésében említett eljárás útján meghosszabbítható.
Az első albekezdés c) pontjában említett körülmények között a felfüggesztési időtartam alatt benyújtott engedélykérelmek érvénytelenek.
Az első albekezdésben meghatározott intézkedések termékkategóriák és rendeltetési hely, illetve rendeltetési helyek csoportja szerint hajthatók végre vagy módosíthatók.
(3) A (2) bekezdésben meghatározott intézkedések abban az esetben is elfogadhatók, ha a kiviteliengedély-kérelmek olyan mennyiségekre vonatkoznak, amelyek meghaladják, illetve meghaladhatják az egy rendeltetési hely, illetve rendeltetési helyek csoportja esetében rendelkezésre álló szokásos mennyiségeket, valamint ha a kérelmezett engedélyek kibocsátása a spekuláció kockázatát, a piaci szereplők közötti verseny torzulását vagy az érintett kereskedelmi ágazat, illetve a Közösség piacának megzavarását vonja maga után.
(4) Ha a kérelmezett mennyiségeket elutasítják vagy csökkentik, a biztosítékot haladéktalanul fel kell szabadítani mindazon mennyiségekre, amelyekre a kérelmet nem fogadták el.
(5) Az (1) bekezdéstől eltérően, ha az elfogadási százalékot 90 %-nál kisebb mértékben állapítják meg, az engedélyt legkésőbb 11 munkanappal az illető százaléknak az Európai Unió Hivatalos Lapjában való kihirdetését követően kell kiadni. A kérelmező a kihirdetést követően 10 munkanapon belül:
a)
visszavonja a kérelmet, amely esetben a biztosítékot haladéktalanul fel kell szabadítani;
b)
vagy a kérelem azonnali kiadását kérheti, amely esetben az illetékes hatóság azt haladéktalanul, de legkorábban a kérelem benyújtásának napját követő ötödik munkanapon kiadja.
(6) Az (1) bekezdésben foglaltaktól eltérve a 0201 és a 0202 KN-kód alá tartozó, 25 tonnát meg nem haladó mennyiségű termékre vonatkozó kérelmek esetében haladéktalanul ki kell bocsátani az engedélyt. Ezekben az esetekben az e rendelet 10. cikkében foglaltaktól eltérve az engedélyek érvényességi időtartamát az 1291/2000/EK rendelet 23. cikkének (2) bekezdése szerinti tényleges kibocsátási naptól számított 5 munkanapos időtartamra kell korlátozni, továbbá az engedély iránti kérelmek és az engedélyek 20. rovatában az e rendelet VII. mellékletének A. részében szereplő bejegyzések közül legalább egyet fel kell tüntetni.
13. cikk
(1) Az 1291/2000/EK rendelet 8. cikkének (4) bekezdésében említett tűréssel exportált mennyiségek nem lehetnek export-visszatérítésre jogosultak, amennyiben az exportra az e rendelet 10. cikke (1), (2) és (3) bekezdésében említett engedély alapján kerül sor, és az engedély 22. rovata tartalmazza a következő bejegyzést:
„… tonnára érvényes visszatérítés (a mennyiség, amelyre az engedélyt kiállították)”.
(2) A bizottsági 800/1999/EK rendelet (10) 18. cikke (3) bekezdése b) pontjának második francia bekezdésében foglalt rendelkezések nem alkalmazandóak a mezőgazdasági termékekre nyújtott export-visszatérítések tekintetében a 3846/87/EGK bizottsági rendelet (11) által létrehozott nómenklatúra 0201 30 00 9100 és 0201 30 00 9120 kódja alá tartozó termékeket érintő különleges export-visszatérítésekre abban az esetben, ha a szóban forgó termékeket az 1741/2006/EK bizottsági rendelet (12) 4. cikkével összhangban vámraktározási eljárás alá vonták.
14. cikk
(1) Ezt a cikket a 1643/2006/EK rendelet alapján végzett exportra kell alkalmazni.
(2) Az 1643/2006/EK rendelet 1. cikkében megadott termékekre engedélykérelmet csak olyan tagállamban lehet benyújtani, amely eleget tesz az importőr ország által előírt egészségügyi feltételeknek.
(3) Az engedélykérelem és az engedély 7. rovatának tartalmaznia kell az „USA” bejegyzést. Az engedély a kibocsátó tagállamból a rendeltetési hely szerinti tagállamba irányuló export kötelezettségével jár.
(4) A 1291/2000/EK rendelet 8. cikkének (4) bekezdésétől eltérően az export mennyisége nem haladhatja meg az engedélyben feltüntetett mennyiséget. Az engedély 19. rovatának tartalmaznia kell egy „0” bejegyzést.
(5) Az engedély 22. rovatának a VII. B. mellékletben felsorolt bejegyzések egyikét kell tartalmaznia.
(6) A tagállamok értesítik a Bizottságot:
a)
minden munkanapon legkésőbb 18 óráig (brüsszeli idő szerint) a kérelmek tárgyát képező termékek teljes mennyiségéről;
b)
legkésőbb azon hónap végéig, amelyben a kérelmeket benyújtották, a kérelmezők jegyzékéről.
(7) Ha az engedélykérelmekben szereplő mennyiségek meghaladják a rendelkezésre álló mennyiségeket, a Bizottság egységes elfogadási százalékot állapít meg a kért mennyiségekre.
(8) Az engedélyt a kérelem benyújtásának időpontját követő tizedik munkanapon adják ki. Nem adható ki engedély olyan kérelmekre, amelyeket nem továbbítottak a Bizottsághoz.
(9) E rendelet 10. cikke (1), (2) és (3) bekezdésétől eltérve az engedély az 1291/2000/EK rendelet 23. cikke (2) bekezdésének értelmében vett tényleges kiállítás napjától számított 90 napig érvényes, de semmiképpen nem tovább, mint a kibocsátás évének december 31. napja.
(10) Amennyiben a kérelmezett mennyiségeket a (7) bekezdés szerint csökkentik, a meg nem adott mennyiségre vonatkozó biztosítékot haladéktalanul fel kell szabadítani.
(11) Az 1291/2000/EK rendelet 32. cikke (1) bekezdésének b) pontjában meghatározott követelményeken túl, a kiviteli engedélyekkel kapcsolatos biztosíték felszabadítása a rendeltetési helyre való megérkezés bizonyítékának bemutatásától függ, az említett rendelet 35. cikkének (5) bekezdése értelmében.
15. cikk
(1) Ez a cikk a 2051/96/EK rendelet alapján Kanadába irányuló exportra vonatkozik.
(2) A 2051/96/EK rendelet 1. cikkében jelzett termékekre vonatkozó engedélykérelmet csak a kanadai hatóságok által megkövetelt egészségügyi feltételeknek megfelelő tagállamokban lehet benyújtani.
(3) Az engedélykérelem és az engedély 7. rovatában fel kell tüntetni a „Kanada” bejegyzést. Az engedély a kibocsátó tagállamból a rendeltetési hely szerinti tagállamba irányuló export kötelezettségével jár.
(4) Az 1291/2000/EK rendelet 8. cikkének (4) bekezdésétől eltérően az export mennyisége nem haladhatja meg az engedélyben feltüntetett mennyiséget. Az engedély 19. rovatának tartalmaznia kell egy „0” bejegyzést.
(5) Az engedély 22. rovatának a VII. melléklet C. részében felsorolt bejegyzések egyikét kell tartalmaznia.
(6) A tagállamok értesítik a Bizottságot:
a)
minden munkanapon legkésőbb 18 óráig (brüsszeli idő szerint) a kérelmek tárgyát képező termékek teljes mennyiségéről;
b)
legkésőbb azon hónap végéig, amelyben a kérelmeket benyújtották, a kérelmezők jegyzékéről.
(7) Ha a mennyiségek, amelyekre engedélykérelmet adtak be, meghaladják a rendelkezésre álló mennyiségeket, a Bizottság a kérelmezett mennyiségekre vonatkozóan egységes elfogadási százalékot állapít meg.
(8) Az engedélyt a kérelem benyújtásának időpontját követő tizedik munkanapon adják ki. Nem adható ki engedély olyan kérelmekre, amelyeket nem továbbítottak a Bizottsághoz.
(9) E rendelet 10. cikke (1), (2) és (3) bekezdésétől eltérve az engedély az 1291/2000/EK rendelet 23. cikke (2) bekezdésének értelmében vett tényleges kiállítás napjától számított 90 napig érvényes, de semmiképpen nem tovább, mint a kibocsátás évének december 31. napja.
(10) Amennyiben a kérelmezett mennyiségeket a (7) bekezdés szerint csökkentik, a meg nem adott mennyiségre vonatkozó biztosítékot haladéktalanul fel kell szabadítani.
(11) Az 1291/2000/EK rendelet 32. cikke (1) bekezdésének b) pontjában meghatározott követelményeken túl, a kiviteli engedélyekkel kapcsolatos biztosíték felszabadítása a rendeltetési helyre való megérkezés bizonyítékának bemutatásától függ, az említett rendelet 35. cikkének (5) bekezdése értelmében.
16. cikk
(1) A tagállamok értesítik a Bizottságot:
a)
minden pénteken 13 órától:
i.
a 10. cikk (1), (2) és (3) bekezdése szerinti, előzetesen rögzített mértékű visszatérítésre kiállított, az adott héten hétfő és péntek között benyújtott engedélykérelmekről, vagy arról, hogy nem érkezett ilyen kérelem;
ii.
az 1291/2000/EK rendelet 49. cikkében említett, az adott héten hétfő és péntek között benyújtott engedélykérelmekről, vagy arról, hogy nem érkezett ilyen kérelem;
iii.
azokról a mennyiségekről, amelyekre vonatkozóan e rendelet 12. cikkének (6) bekezdése alapján az adott héten hétfő és péntek között engedélyt adtak ki, vagy arról, hogy ilyen engedély kiadására nem került sor;
iv.
azokról a mennyiségekről, amelyekre vonatkozóan az 1291/2000/EK rendelet 49. cikkében említett engedélykérelmekre válaszul az adott héten hétfő és péntek között engedélyt adtak ki; az értesítésben fel kell tüntetni a kérelem benyújtásának időpontját és a rendeltetési országot is;
v.
azokról a mennyiségekről, amelyek vonatkozásában e rendelet 12. cikkének (5) bekezdése értelmében az adott hét folyamán visszavonták az engedélykérelmet.
b)
minden hónap 15. napja előtt az előző hónap vonatkozásában:
i.
az 1291/2000/EK rendelet 16. cikkében említett engedélykérelmekről;
ii.
azokról a mennyiségekről, amelyekre vonatkozóan e rendelet 10. cikkének (1), (2) és (3) bekezdése alapján engedélyt adtak ki, és azt nem használták fel.
(2) Az (1) bekezdés szerinti értesítésekben meg kell határozni a következőket:
a)
a mennyiség a termék tömegében megadva, a 10. cikk (5) bekezdésében említett minden egyes kategória vonatkozásában;
b)
a mennyiség minden egyes kategória vonatkozásában, rendeltetési hely szerinti bontásban.
Az (1) bekezdés b) pontjának ii. alpontjában említett értesítésben fel kell tüntetni a visszatérítés kategóriánkénti összegét.
(3) Az (1) bekezdésben jelzett valamennyi értesítést, a „nulla” értesítéseket is beleértve, a VIII. mellékletben jelzett formában kell elkészíteni.
IV. FEJEZET
ZÁRÓ RENDELKEZÉSEK
17. cikk
Az 1445/95/EK rendelet hatályát veszti.
A hatályon kívül helyezett rendeletre történő utalásokat úgy kell tekinteni, mintha erre a rendeletre vonatkoznának és a X. mellékletben foglalt megfelelési táblázattal összhangban kell alkalmazni.
18. cikk
Ez a rendelet az Európai Unió Hivatalos Lapjában való kihirdetését követő tizedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. április 21-én.